跋韓仲文所藏史共山草書
作者：俞德鄰
朝代：宋

paragraphs: 公孫大娘舞劍器，張顛早悟回翔意。
學書學劍雖不侔，用志凝神固無二。
瓘也得筋靖得肉，聖趣誰能一蹴至。
我生憂患緣知書，教兒僅使通名氏。
春蚓秋蛇自結蟠，莫向兵曹甘委贄。
烟薰屋漏玉軸妝，何許天風劃飛墜。
讀一遺二口若鉗，大草閒臨真自愧。
雖然非古空壯雄，要是逢場聊作戲。
魯公懷素俱已仙，世指周奴笑羊婢。
詎誇棄筆如丘山，夭閼剡藤煩嘆喟。
捲還鯨錦心和平，塵席藜羹固吾事。